Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί κοινοτικού προγράμματος επισήμανσης ενεργειακής απόδοσης για εξοπλισμό γραφείου και τεχνολογίας επικοινωνιών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή

1.1. Ο εξοπλισμός τεχνολογίας πληροφοριών και επικοινωνιών (ΤΠΕ) έχει ένα μεγάλο μερίδιο στην κατανάλωση ηλεκτρικής ενέργειας στον τριτογενή και οικιακό τομέα στην Κοινότητα. Η Επιτροπή διερεύνησε, με τη συνδρομή ανεξάρτητων εμπειρογνωμόνων και της βιομηχανίας, τους βέλτιστους πολιτικούς μηχανισμούς για τη μείωση αυτής της κατανάλωσης. Η Επιτροπή κατέληξε ότι το αποτελεσματικότερο και οικονομικά αποδοτικότερο μέτρο για τη μείωση της κατανάλωσης ηλεκτρικής ενέργειας του εξοπλισμού ΤΠΕ είναι η εισαγωγή ενός εθελοντικού προγράμματος επισήμανσης, με τη χρήση ενός λογότυπου για τον εντοπισμό του αποδοτικότερου εξοπλισμού στην αγορά. Επίσης, η Επιτροπή αποφάσισε το 1994, σε συμφωνία με εμπειρογνώμονες των κρατών μελών και κατασκευαστές, ότι ο καλύτερος τρόπος για τη μείωση της κατανάλωσης ηλεκτρικής ενέργειας από τους εξοπλισμούς ΤΠΕ είναι η εφαρμογή του προγράμματος "Energy Star", ενός εθελοντικού προγράμματος επισήμανσης που θεσπίστηκε το 1993 στις Ηνωμένες Πολιτείες της Αμερικής. Ένα κοινοτικό πρόγραμμα, που θα βασιζόταν στο λογότυπο Energy Star, θα επέτρεπε τη μέγιστη δυνατή συμμετοχή της βιομηχανίας και επομένως την επίτευξη εξοικονόμησης ενέργειας, αφού πολλοί κατασκευαστές ήταν ήδη εξοικειωμένοι με το πρόγραμμα Energy Star των ΗΠΑ. Επίσης, το πρόγραμμα αυτό θα προωθούσε το διεθνές εμπόριο και θα συνέβαλε στην εξάλειψη των εμποδίων, αφού θα διευκόλυνε τη συμμετοχή της βιομηχανίας σε ένα σύστημα επισήμανσης κοινό τόσο στις ΗΠΑ όσο και στην Κοινότητα.

1.2. Στις 14 Φεβρουαρίου 1996, η Επιτροπή ζήτησε την εντολή [1] να διαπραγματευτεί με τις ΗΠΑ και την Ιαπωνία μια συμφωνία για το συντονισμό των προγραμμάτων επισήμανσης ενεργειακά αποδοτικού εξοπλισμού γραφείων. Το Σεπτέμβριο του 1996, το Συμβούλιο εξουσιοδότησε [2] την Επιτροπή να διαπραγματευτεί με τις ΗΠΑ και την Ιαπωνία μια συμφωνία και ενέκρινε ένα σύνολο διαπραγματευτικών οδηγιών. Η Ιαπωνία αποφάσισε, το Φεβρουάριο του 1998, να αποσυρθεί από τις διαπραγματεύσεις. Επομένως η Επιτροπή συνέχισε τις διαπραγματεύσεις με τις ΗΠΑ για την επίτευξη μιας διμερούς συμφωνίας, βάσει της ίδιας εντολής, με τη σύμφωνη γνώμη του Συμβουλίου.

[1] SEC(96)224 τελ.

[2] Εγγρ. 9485/1/96 ENER 120 ENV 280 RELEX 30 αναθ. 1.

1.3. Οι διαπραγματεύσεις κατέληξαν σε ένα σχέδιο συμφωνίας ανάμεσα στην Επιτροπή και τις ΗΠΑ, το οποίο υπέβαλε η Επιτροπή στο Συμβούλιο στις 2 Ιουλίου 1999, μαζί με μια πρόταση απόφασης του Συμβουλίου για τη σύναψη της συμφωνίας [3]. Συγκεκριμένα, η Επιτροπή επεσήμανε ότι το προτεινόμενο πρόγραμμα Energy Star θα συνέβαλε στην επίτευξη του στόχου της Κοινότητας για μείωση των εκπομπών CO2, θα είχε ως αποτέλεσμα τη σημαντική εξοικονόμηση χρημάτων για τους χρήστες εξοπλισμού ΤΠΕ, ενώ θα παρείχε στους καταναλωτές ένα πολύτιμο μέσο για την ορθολογικότερη χρήση των πηγών ενέργειας και θα διευκόλυνε το διεθνές εμπόριο αυτού του είδους εξοπλισμού. Επίσης, η πρόταση της Επιτροπής συνεκτιμούσε τα συμφέροντα των οικονομικών φορέων της Κοινότητας και είχε την υποστήριξη της κοινοτικής βιομηχανίας ΤΠΕ. Η ανάγκη και τα πλεονεκτήματα ενός κοινοτικού προγράμματος επισήμανσης ενεργειακά αποδοτικών εξοπλισμών ΤΠΕ, με τη χρήση του λογότυπου Energy Star, αναφέρονται σαφώς στην αιτιολογική έκθεση που επισυνάπτεται στην αίτηση εξουσιοδότησης που υπέβαλε η Επιτροπή προκειμένου να διαπραγματευτεί τη συμφωνία όπως επίσης και στην πρόταση απόφασης του Συμβουλίου για τη σύναψη της συμφωνίας.

[3] COM(1999)328.

1.4. Κατά τη διάρκεια των διαπραγματεύσεων για τη συμφωνία διαπιστώθηκε η ανάγκη ενός κοινοτικού κανονισμού για την εφαρμογή των όρων μιας παρόμοιας συμφωνίας. Η Επιτροπή επεσήμανε στην αιτιολογική έκθεση που επισυνάφθηκε στην πρόταση για τη σύναψη της συμφωνίας ότι θα υποβάλει πρόταση κανονισμού του Συμβουλίου για ένα κοινοτικό πρόγραμμα επισήμανσης εξοπλισμών ΤΠΕ. Επίσης, στο σχέδιο συμφωνίας αναφέρεται ότι θα εισαχθεί στην Κοινότητα, με κοινοτική νομοθεσία, το κοινό λογότυπο (το λογότυπο Energy Star) ως ένδειξη ή σήμανση. Επομένως, η παρούσα πρόταση κανονισμού του Συμβουλίου προβλέπεται στο σχέδιο συμφωνίας, αφού χρειάζεται για την ορθή εφαρμογή της.

2. Ανάγκη για έναν κοινοτικό κανονισμό

2.1. Η ανάγκη για έναν κοινοτικό κανονισμό προκύπτει από το γεγονός ότι μια σειρά διατάξεων του σχεδίου συμφωνίας μπορούν να υλοποιηθούν μόνο με τη θέσπιση κοινοτικής νομοθεσίας. Στο σχέδιο συμφωνίας περιλαμβάνονται οι ακόλουθες διατάξεις:

- Ο ορισμός της Επιτροπής ως φορέα διαχείρισης για την Ευρωπαϊκή Κοινότητα. Συγκεκριμένα, η Επιτροπή θα είναι αρμόδια εκ μέρους της Κοινότητας για τις αναθεωρήσεις του σχεδίου συμφωνίας. Επίσης, η Επιτροπή θα επιφορτιστεί με τη διαχείριση του προγράμματος επισήμανσης Energy Star στην Κοινότητα· σε αυτήν θα περιλαμβάνεται η τήρηση καταλόγων με τους συμμετέχοντες στο πρόγραμμα και τα προϊόντα που πληρούν τις προδιαγραφές καθώς και η ανταλλαγή δεδομένων μεταξύ ΕΕ και ΗΠΑ.

- Η λήψη αποτελεσματικών μέτρων για την ενημέρωση των καταναλωτών σχετικά με το λογότυπο Energy Star, προκειμένου να αυξηθεί η αγοραστική ζήτηση.

- Η αποτελεσματική προστασία του λογότυπου και η εξασφάλιση της ορθής χρήσης του από τη βιομηχανία.

- Η αναθεώρηση των τεχνικών προδιαγραφών και των ομάδων προϊόντων που καλύπτονται από τη συμφωνία.

2.2. Συγκεκριμένα, το σχέδιο συμφωνίας προβλέπει για το λογότυπο Energy Star ένα διττό χαρακτήρα: ως σήμανση πιστοποίησης, καταχωρισμένο από την EPA (Υπηρεσία Προστασίας του Περιβάλλοντος) των ΗΠΑ στην αγορά των ΗΠΑ και ως ένδειξη ή σήμανση, που εισάγονται με κοινοτική νομοθεσία, στην Κοινότητα. Στην πραγματικότητα, η Υπηρεσία Προστασίας του Περιβάλλοντος (EPA) των ΗΠΑ είναι ιδιοκτήτης του λογότυπου Energy Star και έχει καταχωρίσει το λογότυπο στην αγορά των ΗΠΑ, διερευνώντας και τη δυνατότητα καταχώρισής του στην Κοινότητα. Στην Κοινότητα, το λογότυπο Energy Star θα θεωρηθεί ένδειξη ή σήμανση που εισάγεται με τον παρόντα κανονισμό. Βασικός λόγος γι' αυτό είναι να μπορέσουν η Επιτροπή και τα κράτη μέλη να επιβάλλουν αποτελεσματικά την ορθή χρήση του λογότυπου, με τη χρήση διοικητικής νομοθεσίας και την αποφυγή των νόμων περί προστασίας εμπορικών σημάτων για την προστασία του λογότυπου στην Κοινότητα. Η παρούσα πρόταση θα καταστήσει λοιπόν δυνατή τη θέσπιση μιας κοινοτικής ένδειξης ή σήμανσης για το προτεινόμενο πρόγραμμα επισήμανσης.

2.3. Ο δεύτερος σημαντικός λόγος για τη θέσπιση κοινοτικής νομοθεσίας είναι η θέσπιση μιας διαδικασίας για την αναθεώρηση των τεχνικών προδιαγραφών και των προϊόντων που καλύπτονται από το σχέδιο συμφωνίας. Η Επιτροπή θα εκπροσωπήσει την Κοινότητα έναντι της EPA των ΗΠΑ, στις διαδικασίες τροποποίησης των τεχνικών προδιαγραφών και των ομάδων προϊόντων που καλύπτονται από τη συμφωνία. Είναι σαφές ότι στη διαδικασία λήψης αποφάσεων για την προετοιμασία της κοινοτικής θέσης (τόσο για την υποβολή τροπολογιών προς την EPA των ΗΠΑ όσο και για την τοποθέτηση επί τροπολογιών που θα υποβάλει η άλλη πλευρά) πρέπει να συμμετέχουν τα κράτη μέλη. Αυτές οι "εσωτερικές" διαδικασίες, οι οποίες είναι σαφώς εκτός πεδίου εφαρμογής του σχεδίου συμφωνίας, περιγράφονται πλήρως στον προτεινόμενο κανονισμό. Κατ' αυτόν τον τρόπο ικανοποιείται το αίτημα των κρατών μελών για συμμετοχή στη διαδικασία αναθεώρησης.

3. Στόχοι και κύρια χαρακτηριστικά του προτεινόμενου κανονισμού

3.1. Στόχος του προτεινόμενου κανονισμού είναι η εφαρμογή του σχεδίου συμφωνίας στην Κοινότητα και η θέσπιση ενός κοινοτικού εθελοντικού προγράμματος ενεργειακής επισήμανσης ("πρόγραμμα Energy Star"). Συγκεκριμένα, κύριοι στόχοι του προτεινόμενου κανονισμού είναι η εισαγωγή στην Κοινότητα του λογότυπου Energy Star, ως ένδειξης ή σήμανσης, η περιγραφή των κανόνων χρήσης του, η απαγόρευση της κατάχρησής του και η θέσπιση γενικών κανόνων και διαδικασιών για το κοινοτικό πρόγραμμα επισήμανσης Energy Star, συμπεριλαμβανομένων των διαδικασιών για τις αναθεωρήσεις που προβλέπονται στο σχέδιο συμφωνίας.

3.2. Παρ' ό,τι το σχέδιο συμφωνίας θα μπορούσε ουσιαστικά να καλύψει όλα τα είδη εξοπλισμού, η πρόταση της Επιτροπής αφορά μόνο τον εξοπλισμό ΤΠΕ, όπως απαιτείτο αρχικά στην εντολή. Ο κατάλογος των προϊόντων που καλύπτονται από την παρούσα πρόταση θα ενημερώνεται βάσει των αναθεωρήσεων του σχεδίου συμφωνίας και θα δημοσιεύεται από την Επιτροπή στην Επίσημη Εφημερίδα, όποτε τροποποιείται (άρθρο 11).

3.3. Το κύριο χαρακτηριστικό των δύο συντονισμένων προγραμμάτων Energy Star συνίσταται στο γεγονός ότι αποτελούν εθελοντικά συστήματα επισήμανσης που βασίζονται σε ένα κοινό λογότυπο που απονέμεται μόνο σε προϊόντα που πληρούν τις τεχνικές προδιαγραφές. Οι ενδιαφερόμενοι συμμετέχουν εθελοντικά σε ένα από τα δύο συντονισμένα προγράμματα, εγγραφόμενοι σε έναν από τους δύο φορείς διαχείρισης. Οι συμμετέχοντες μπορούν να χρησιμοποιούν το λογότυπο για προϊόντα που πληρούν τις προδιαγραφές, είτε πιστοποιώντας οι ίδιοι τα προϊόντα είτε χρησιμοποιώντας ανεξάρτητους οίκους δοκιμών. Κάθε φορέας διαχείρισης μπορεί να ελέγξει επισημασμένα προϊόντα στη δική του αγορά. Προϊόντα που καταχωρίζει ο ένας από τους δύο φορείς αναγνωρίζονται από τον άλλο. Τα σημεία αυτά συνεκτιμούνται πλήρως στην παρούσα πρόταση (άρθρα 4 και 5).

3.4. Ο εξοπλισμός που καλύπτεται από τον προτεινόμενο κανονισμό υπόκειται σε ταχείες τεχνικές αλλαγές. Ως εκ τούτου, το σχέδιο συμφωνίας έχει καταρτιστεί, ύστερα από διαπραγματεύσεις, έτσι ώστε να επιτρέπει τις αλλαγές τόσο των τεχνικών προδιαγραφών όσο και των ομάδων προϊόντων που καλύπτονται από αυτό. Οι "εσωτερικές" διαδικασίες αναθεώρησης πρέπει να είναι ευέλικτες και άμεσης εφαρμογής, προκειμένου να υπάρχει άμεση ανταπόκριση στις αγοραστικές και τεχνολογικές αλλαγές και στις προτάσεις που υποβάλλονται από την EPA των ΗΠΑ. Επίσης, έχει υπάρξει ειδική μέριμνα για τη γνωμοδότηση προς την Επιτροπή, επί τεχνικών θεμάτων, από εθνικούς ανεξάρτητους τεχνικούς εμπειρογνώμονες, τη βιομηχανία και άλλους ενδιαφερόμενους. Η συνολική αρμοδιότητα για τη διαχείριση του κοινοτικού προγράμματος επισήμανσης Energy Star έχει ανατεθεί στην Επιτροπή (το φορέα διαχείρισης), που θα επικουρείται από έναν τεχνικό φορέα, το γραφείο της Ευρωπαϊκής Ένωσης για το Energy Star.

3.5. Ο προτεινόμενος κανονισμός προβλέπει τον ορισμό από τα κράτη μέλη ενός "εθνικού" φορέα (αναμένεται ότι αυτός θα είναι η εθνική υπηρεσία ενέργειας ή κάποιος παρόμοιος φορέας που θα οριστεί από τα κράτη μέλη για το σκοπό αυτό· το ρόλο αυτό μπορούν να αναλάβουν περισσότεροι από ένας εθνικοί οργανισμοί) (άρθρο 9). Κύριος ρόλος του εθνικού φορέα θα είναι η παροχή τεχνικών συμβουλών προς την Επιτροπή, προκειμένου να προετοιμάζεται η θέση της ΕΕ όσον αφορά την αναθεώρηση των προδιαγραφών και των καλυπτόμενων προϊόντων. Οι εθνικοί φορείς θα μπορούν επίσης: να λειτουργούν ως τοπικά σημεία πληροφόρησης για τη γενική πληροφόρηση της κοινής γνώμης σχετικά με το πρόγραμμα Energy Star, να λαμβάνουν αιτήσεις υποψηφιότητας για συμμετοχή στο πρόγραμμα και να τις προωθούν στην Επιτροπή και να προβάλλουν το πρόγραμμα Energy Star (άρθρα 5, 6 και 14).

3.6. Οι εθνικοί φορείς, από κοινού με τους εκπροσώπους της βιομηχανίας και άλλων ενδιαφερόμενων απαρτίζουν το γραφείο της Ευρωπαϊκής Ένωσης για το Energy Star ("EUESB") (άρθρο 8). Το EUESB είναι ο φορέας όπου συζητούνται τεχνικά θέματα που αφορούν: τις υφιστάμενες προδιαγραφές· τις προτάσεις της ΕΕ για αναθεώρηση των τεχνικών προδιαγραφών και τη συμπερίληψη πρόσθετων ομάδων προϊόντων· την προετοιμασία της θέσης της Κοινότητας επί προτάσεων τεχνικού χαρακτήρα που υποβάλλει η EPA των ΗΠΑ. Το EUESB είναι αρμόδιο για την αναθεώρηση των υφιστάμενων προδιαγραφών και των καλυπτόμενων ομάδων προϊόντων, για την υποβολή προτάσεων βελτίωσης όσον αφορά την εφαρμογή του προγράμματος Energy Star, για το σχολιασμό προτάσεων από πλευράς ΗΠΑ και για την υποβολή συστάσεων προς την Επιτροπή σχετικά με διαπραγματεύσεις. Τόσο η Επιτροπή όσο και το EUESB μπορούν να θέσουν διάφορα θέματα προς συζήτηση στα πλαίσια του EUESB. Επειδή η αναθεώρηση των τεχνικών προδιαγραφών προϋποθέτει ιδιαίτερα εξειδικευμένη τεχνική εργασία, είναι σημαντική η παροχή βοήθειας προς την Επιτροπή από έναν ανεξάρτητο "τεχνικό" φορέα. Το EUESB λοιπόν θα αναλάβει αυτήν την εργασία, απαλλάσσοντας έτσι την Επιτροπή από αυτήν. Η Ευρωπαϊκή Επιτροπή θα υποβάλει πρόταση για τον κανονισμό του EUESB. Το EUESB θα προεδρεύεται από εκπρόσωπο της Ευρωπαϊκής Επιτροπής.

3.7. Οι διαδικασίες που πρέπει να ακολουθούν οι δύο φορείς διαχείρισης για την αναθεώρηση των τεχνικών προδιαγραφών και των ομάδων προϊόντων που καλύπτονται περιγράφονται πλήρως στο σχέδιο συμφωνίας. Ο προτεινόμενος κανονισμός περιγράφει (άρθρο 11) τις εσωτερικές διαδικασίες για την προετοιμασία των προτάσεων που θα υποβάλλει η ΕΕ στην EPA των ΗΠΑ. Ο προτεινόμενος κανονισμός προβλέπει την ανάθεση εντολής από την Ευρωπαϊκή Επιτροπή στο EUESB. Στην εντολή περιγράφεται το εύρος της πρότασης της ΕΕ για την αναθεώρηση των τεχνικών προδιαγραφών και των ομάδων προϊόντων που καλύπτονται. Η εντολή προετοιμάζεται από την Ευρωπαϊκή Επιτροπή με δική της πρωτοβουλία ή ύστερα από σχετικό αίτημα του EUESB. Επίσης, η Ευρωπαϊκή Επιτροπή δίνει σχετική εντολή στο EUESB κάθε φορά που της υποβάλλεται πρόταση από την EPA των ΗΠΑ. Το EUESB προετοιμάζει, εντός της προθεσμίας που ορίζεται από την εντολή, ένα σχέδιο πρότασης της ΕΕ, το οποίο θα χρησιμοποιηθεί από την Ευρωπαϊκή Επιτροπή στις διαπραγματεύσεις με την EPA των ΗΠΑ. Κατά τη διάρκεια των διαπραγματεύσεων, η Ευρωπαϊκή Επιτροπή επικουρείται από ειδική επιτροπή που ορίζεται από το Συμβούλιο, όπως προβλέπεται από το σχέδιο απόφασης του Συμβουλίου για τη σύναψη της συμφωνίας. Από τη στιγμή που η τροποποίηση εγκριθεί και από τους δύο φορείς διαχείρισης, η Ευρωπαϊκή Επιτροπή δημοσιεύει στην Επίσημη Εφημερίδα τις νέες τεχνικές προδιαγραφές και τις ομάδες προϊόντων που καλύπτονται.

3.8. Είναι πολύ σημαντικό να προσαρμόζονται οι τεχνικές προδιαγραφές στην τεχνολογική πρόοδο, η οποία είναι ιδιαίτερα ταχεία γι' αυτό το είδος εξοπλισμού. Ο προτεινόμενος κανονισμός προβλέπει (άρθρο 13) ότι η Ευρωπαϊκή Επιτροπή υποβάλλει στο Συμβούλιο και στο Κοινοβούλιο, έξι μήνες πριν από την ημερομηνία έναρξης ισχύος του προτεινόμενου κανονισμού, σχέδιο εργασίας ύστερα από διαβούλευση με το EUESB. Στο σχέδιο εργασίας θα περιγράφεται λεπτομερώς η συνολική στρατηγική της Ευρωπαϊκής Επιτροπής για την ανάπτυξη του προγράμματος Energy Star. Συγκεκριμένα, το σχέδιο εργασίας θα περιέχει, για τα επόμενα τρία χρόνια, πρόταση για: τους στόχους που θα επιδιώκει το σύστημα όσον αφορά τη βελτίωση της ενεργειακής απόδοσης· την επιδιωκόμενη κάλυψη της αγοράς για κάθε ομάδα προϊόντων· έναν ενδεικτικό κατάλογο ομάδων προϊόντων που θα αποτελούν προτεραιότητες για συμπερίληψη στο πρόγραμμα Energy Star· συγκεκριμένα σχέδια συντονισμού και συνεργασίας του προγράμματος Energy Star και άλλων εθελοντικών συστημάτων επισήμανσης ενεργειακής απόδοσης στα κράτη μέλη που καλύπτουν τις ίδιες ομάδες προϊόντων (π.χ. το εθελοντικό σύστημα επισήμανσης GEA). Το σχέδιο εργασίας θα περιέχει επίσης μια περιγραφή των μέτρων που προτείνονται από την Ευρωπαϊκή Επιτροπή για την εφαρμογή των μέτρων που προβλέπονται από το σχέδιο συμφωνίας (π.χ. εκστρατείες εκπαίδευσης) και θα συμπεριλαμβάνει σαφή ένδειξη της χρηματοδότησης αυτών των ενεργειών. Δεδομένης της ταχείας αλλαγής στην τεχνολογία και την αγορά των προϊόντων που καλύπτονται από την πρόταση, είναι προφανές ότι το σχέδιο εργασίας θα αναθεωρείται περιοδικά.

3.9. Μπορεί να συνεχιστεί η αξιοποίηση ή η δημιουργία άλλων εθνικών ή περιφερειακών προγραμμάτων επισήμανσης, στο βαθμό που είναι αναγνωρισμένα ή εγκεκριμένα από τις αρχές του εν λόγω κράτους μέλους και εξυπηρετούν συγκεκριμένους εθνικούς ή περιφερειακούς στόχους ή εισαγάγουν πιο αυστηρές προδιαγραφές από αυτές που θέτει το πρόγραμμα Energy Star. Πόσο μάλλον, η Ευρωπαϊκή Επιτροπή επιζητεί τη μέγιστη δυνατή συνεργασία με τα εθνικά και περιφερειακά συστήματα, προκειμένου να μεγιστοποιηθούν τα οφέλη από αυτά τα προγράμματα. Αυτός ο συντονισμός είναι απαραίτητος για την πρόληψη τυχόν αρνητικών επιδράσεων από την ύπαρξη πολλαπλών ασυντόνιστων μεταξύ τους προγραμμάτων. Επίσης, θα υπάρξει στενή συνεργασία με άλλα κοινοτικά συστήματα επισήμανσης και κυρίως με το κοινοτικό σύστημα απονομής οικολογικού σήματος [4] και το σύστημα ένδειξης κατανάλωσης ενέργειας [5]. Προβλέπεται επίσης πλήρης συνεργασία με διεθνείς οργανισμούς τυποποίησης (π.χ. IEC) και, όπου αυτό είναι δυνατόν, η έκδοση εντολών για τη θέσπιση διεθνών προτύπων που θα αφορούν την ενεργειακή απόδοση του εξοπλισμού ΤΠΕ.

[4] ΕΕ L 99, 11.4.1992, σ. 1.

[5] ΕΕ L 297, 13.10.1992, σ. 16.

3.10. Όλες οι δραστηριότητες που προβλέπονται και είναι αναγκαίες για την εφαρμογή της παρούσας πρότασης θα χρηματοδοτηθούν από το πρόγραμμα SAVE. Συγκεκριμένα, η Ευρωπαϊκή Επιτροπή θα συγχρηματοδοτήσει τις ενέργειες των κρατών μελών για την προβολή και τη διάδοση του προγράμματος Energy Star μέσω των διαδικασιών και του προϋπολογισμού της απόφασης για το πρόγραμμα SAVE. Η Ευρωπαϊκή Επιτροπή θα επιβαρυνθεί με τις δαπάνες που συνδέονται με την εκτέλεση των εργασιών του φορέα διαχείρισης, όπως αναφέρονται στο σχέδιο συμφωνίας.

3.11. Για την ενθάρρυνση της συμμετοχής κατασκευαστών στο πρόγραμμα και για τη δημιουργία υποδειγματικής συμπεριφοράς συνιστάται (άρθρο 6) στα θεσμικά όργανα της Κοινότητας, κατά τον εφοδιασμό τους με εξοπλισμό ΤΠΕ, να περιλαμβάνουν ως όρο στις προσκλήσεις υποβολής προσφορών που θα δημοσιεύουν τη συμμόρφωση του εξοπλισμού με τις προδιαγραφές του προγράμματος Energy Star. Η ίδια σύσταση απευθύνεται και προς τις διοικητικές αρχές των κρατών μελών.

4. Συμπεράσματα

Λόγω της συμβολής που μπορεί να έχει το πρόγραμμα Energy Star στην ενεργειακής απόδοσης στην Ευρωπαϊκή Ένωση και, λαμβανομένων υπόψη των υποχρεώσεων που καθορίζονται στο σχέδιο συμφωνίας, είναι ουσιαστικής σημασίας η έκδοση ενός κοινοτικού κανονισμού για την εφαρμογή του εν λόγω προγράμματος και την επίτευξη των ακόλουθων στόχων:

- την εφαρμογή στην Κοινότητα του προγράμματος Energy Star, όπως προβλέπεται στο σχέδιο απόφασης, ως εθελοντικό σύστημα επισήμανσης·

- τη θέσπιση διαδικαστικών αρχών για τη λειτουργία του προγράμματος Energy Star, με στόχο κυρίως την εξασφάλιση της αποτελεσματικότητας και της διαφάνειας της διαδικασίας αναθεώρησης των τεχνικών προδιαγραφών του Energy Star·

- την εξασφάλιση της συμμετοχής των κρατών μελών στη διαδικασία αναθεώρησης των τεχνικών προδιαγραφών και του καταλόγου ομάδων προϊόντων·

- την ανάθεση της εργασίας θέσπισης τεχνικών προδιαγραφών για το Energy Star σε έναν ικανό από τεχνικής πλευράς οργανισμό, το EUESB, που θα ενεργεί κατ' εντολήν της Ευρωπαϊκής Επιτροπής·

- την εξασφάλιση της συμπληρωματικότητας μεταξύ του κοινοτικού συστήματος και άλλων εθνικών συστημάτων ενεργειακής επισήμανσης στην ΕΕ·

- την προώθηση της ορθής χρήσης του λογότυπου Energy Star και την αποφυγή κατάχρησής του·

- την ενθάρρυνση αγοράς ενεργειακά αποδοτικού εξοπλισμού, θέτοντας ως όρο στις προκηρύξεις προμηθειών του δημοσίου τη συμβατότητα του εξοπλισμού με τις τεχνικές προδιαγραφές του προγράμματος.

Η παρούσα πρόταση δεν θα έχει δημοσιονομικές επιπτώσεις, αφού όλες οι δαπάνες θα καλυφθούν από το πρόγραμμα SAVE.

2000/0033 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

περί κοινοτικού προγράμματος επισήμανσης ενεργειακής απόδοσης για εξοπλισμό γραφείου και τεχνολογίας επικοινωνιών

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής [6],

[6] ΕΕ C ...

τη γνώμη της Οικονομικής και Κοινωνικής Επιτροπής [7],

[7] ΕΕ C ...

τη γνώμη της Επιτροπής Περιφερειών [8],

[8] ΕΕ C ...

αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [9],

[9] ΕΕ C ...

Εκτιμώντας :

(1) ότι είναι σημαντική η προώθηση μέτρων που αποσκοπούν στην ορθή λειτουργία της εσωτερικής αγοράς·

(2) ότι ο εξοπλισμός τεχνολογίας πληροφοριών και επικοινωνιών έχει μεγάλο μερίδιο στην κατανάλωση ηλεκτρικής ενέργειας· ότι το πιο αποτελεσματικό μέτρο για τη μείωση της κατανάλωσης ηλεκτρικής ενέργειας από τον εν λόγω εξοπλισμό είναι η μείωση της κατανάλωσης σε κατάσταση ετοιμότητας· ότι τα διάφορα μοντέλα που είναι διαθέσιμα στην κοινοτική αγορά διαθέτουν πολύ διαφορετικά επίπεδα κατανάλωσης σε κατάσταση ετοιμότητας·

(3) ότι ορισμένα κράτη μέλη ενδεχομένως βρίσκονται στο στάδιο θέσπισης διατάξεων σχετικά με την επισήμανση της ενεργειακής απόδοσης εξοπλισμού πληροφοριών και επικοινωνιών, γεγονός που ενδέχεται να οδηγήσει στη δημιουργία εμποδίων στο εμπόριο αυτών των προϊόντων στην Κοινότητα· ότι πρέπει να εναρμονιστούν οι πρωτοβουλίες αυτές για την ελαχιστοποίηση του αντίκτυπου στη βιομηχανία·

(4) ότι είναι κατάλληλο να ληφθεί ως βάση ένα υψηλό επίπεδο προστασίας στις προτάσεις για την προσέγγιση των διατάξεων που θεσπίζονται με νόμους, κανονισμούς ή διοικητικά μέτρα στα κράτη μέλη στα θέματα της υγείας, της ασφάλειας, της προστασίας του περιβάλλοντος και της προστασίας των καταναλωτών· ότι με τον παρόντα κανονισμό εξασφαλίζεται υψηλό επίπεδο προστασίας τόσο για το περιβάλλον όσο και για τον καταναλωτή, με απώτερο σκοπό τη σημαντική βελτίωση της ενεργειακής απόδοσης αυτού του είδους εξοπλισμού·

(5) ότι η υιοθέτηση των μέτρων αυτών εμπίπτει στις κοινοτικές αρμοδιότητες· ότι οι απαιτήσεις της παρούσας οδηγίας τοποθετούνται εντός των ορίων των αντικειμενικών της στόχων, συμβαδίζοντας έτσι με τις απαιτήσεις του άρθρου 5 της συνθήκης·

(6) ότι, επιπλέον, το άρθρο 174 της συνθήκης επιτάσσει την προστασία και βελτίωση του περιβάλλοντος και τη συνεπή και ορθολογική χρησιμοποίηση των φυσικών πόρων και ότι οι δύο αυτοί αντικειμενικοί στόχοι συγκαταλέγονται στους στόχους της κοινοτικής πολιτικής για το περιβάλλον· ότι η ηλεκτροπαραγωγή και η κατανάλωση ηλεκτρικής ενέργειας ευθύνονται για το 30% της εκπομπής διοξειδίων του άνθρακα (CO2) ανθρώπινης προέλευσης και για ποσοστό περίπου 35% της πρωτογενούς ενεργειακής κατανάλωσης στην Κοινότητα και ότι τα ποσοστά αυτά αυξάνονται·

(7) ότι, περαιτέρω, με τη θέσπιση της απόφασης 89/364/ΕΚ του Συμβουλίου της 5ης Ιουνίου 1989 για τη θέσπιση κοινοτικού προγράμματος δράσης για τη βελτίωση της αποτελεσματικότητας κατά τη χρήση της ηλεκτρικής ενέργειας [10] τέθηκε ο διπλός αντικειμενικός στόχος να ενθαρρυνθούν οι καταναλωτές να επιλέγουν ηλεκτρικές συσκευές και εξοπλισμό με υψηλό επίπεδο ηλεκτρικής απόδοσης και να βελτιωθεί η αποδοτικότητα των συσκευών και του εξοπλισμού·

[10] ΕΕ L 157, 9.6.1989, σ. 32.

(8) ότι στο πρωτόκολλο UNFCCC που συνάφθηκε στο Κιότο στις 10 Δεκεμβρίου 1997 επιτάσσεται η μείωση εκπομπής αερίων θερμοκηπίου για την Κοινότητα κατά ποσοστό 8% μέχρι το έτος 2012· ότι, για να επιτευχθεί ο στόχος αυτός, απαιτείται η λήψη αυστηρότερων μέτρων για τον περιορισμό και τη μείωση των εκπομπών CO2 εντός των ορίων της Κοινότητας·

(9) ότι με την απόφαση 91/565/ΕK [11] θεσπίστηκε το πρόγραμμα προώθησης της αποτελεσματικότητας χρήσης της ενέργειας στην Κοινότητα (το πρόγραμμα SAVE)·ότι με την απόφαση 96/737/EK [12] θεσπίστηκε το νέο πολυετές πρόγραμμα (το πρόγραμμα SAVE ΙΙ) σκοπός του οποίου είναι η συνέχιση και ενίσχυση των μέτρων του αρχικού προγράμματος SAVE·

[11] ΕΕ L 307, 8.11.1991, σ. 34.

[12] ΕΕ L 335, 24.12.1996, σ.50.

(10) ότι, επιπλέον, η απόφαση αριθ. 2179/98/ΕΚ του Ευρωπαϊκού Κοινοβουλίου και του Συμβουλίου [13] της 24ης Σεπτεμβρίου 1998 περί αναθεωρήσεως του προγράμματος της Ευρωπαϊκής Κοινότητας σχετικά με την πολιτική και τη δράση για το περιβάλλον και τη βιώσιμη ανάπτυξη «Στόχος η αειφορία», θέτει ως κύρια προτεραιότητα για την ολοκλήρωση των περιβαλλοντικών προδιαγραφών σε σχέση με την ενέργεια την προώθηση της επισήμανσης της ενεργειακής απόδοσης των εξοπλισμών·

[13] ΕΕ L 275, 10.10.1998, σ.1.

(11) ότι στο ψήφισμα του Συμβουλίου της 7ης Δεκεμβρίου 1998 για την ενεργειακή απόδοση στην Ευρωπαϊκή Κοινότητα [14] ζητείται η αύξουσα χρήση της επισήμανσης συσκευών και εξοπλισμού·

[14] ΕΕ C 394, 17.12.1998, σ.1.

(12) ότι ένα μεγάλο μέρος ενεργειακά αποδοτικού εξοπλισμού ΤΠΕ είναι διαθέσιμο με μικρό ή και κανένα επιπλέον κόστος, η δε αρχική δαπάνη απόκτησής του μπορεί να αποσβεστεί με την εξοικονόμηση ενέργειας μέσα σε λίγα χρόνια·

(13) ότι, προς όφελος του διεθνούς εμπορίου, πρέπει να εναρμονιστούν οι προδιαγραφές ενεργειακής απόδοσης, οι επισημάνσεις και οι μέθοδοι δοκιμής όπου κρίνεται αναγκαίο·

(14) ότι η εμπορία εξοπλισμού ΤΠΕ γίνεται σε παγκόσμια κλίμακα· ότι η Κοινότητα και οι ΗΠΑ έχουν διαπραγματευτεί μια συμφωνία για το συντονισμό των προγραμμάτων επισήμανσης της ενεργειακής απόδοσης, γνωστή ως πρόγραμμα Energy Star· ότι η συμφωνία αυτή συνάφθηκε με απόφαση του Συμβουλίου [15] και διευκολύνει το διεθνές εμπόριο αυτού του εξοπλισμού· ότι ο παρών κανονισμός αποσκοπεί στην εφαρμογή της εν λόγω συμφωνίας στην Κοινότητα·

[15] ΕΕ L ...

(15) ότι απαιτείται ένα αποτελεσματικό σύστημα επιβολής, για να εξασφαλιστεί η ορθή εφαρμογή του προγράμματος επισήμανσης Energy Star, η ύπαρξη δίκαιων συνθηκών ανταγωνισμού για τους παραγωγούς και η προστασία των καταναλωτών·

(16) ότι ο παρών κανονισμός αφορά μόνο τον εξοπλισμό ΤΠΕ·

(17) ότι η οδηγία [16] (92/75/ΕΟΚ) για την ένδειξη της κατανάλωσης ενέργειας και λοιπών πόρων των οικιακών συσκευών με την επισήμανση και την παροχή ομοιόμορφων πληροφοριών σχετικά με τα προϊόντα δεν αποτελεί την καταλληλότερη νομοθετική πράξη για τον εξοπλισμό ΤΠΕ· ότι το πιο αποτελεσματικό μέσο, από οικονομική άποψη, για την προώθηση της ενεργειακής απόδοσης του εξοπλισμού ΤΠΕ είναι η θέσπιση ενός εθελοντικού προγράμματος επισήμανσης·

[16] ΕΕ L 297, 13.10.1992, σ.16.

(18) ότι είναι αναγκαίο να ανατεθεί η εργασία θέσπισης και αναθεώρησης των τεχνικών προδιαγραφών σε έναν κατάλληλο φορέα, το Γραφείο της Ευρωπαϊκής Ένωσης για το Energy Star (EUESB), έτσι ώστε να επιτευχθεί η αποτελεσματική και ουδέτερη εφαρμογή του συστήματος· ότι το EUESB πρέπει να αποτελείται από εκπροσώπους εθνικών φορέων·

(19) ότι είναι αναγκαίο να εξασφαλιστεί η συνέπεια και ο συντονισμός του προγράμματος Energy Star με τις προτεραιότητες της κοινοτικής πολιτικής και με άλλα κοινοτικά συστήματα επισήμανσης ή πιστοποίησης της ποιότητας, όπως αυτά που θεσπίζονται με την οδηγία του Συμβουλίου 92/75/ΕΟΚ της 22ας Σεπτεμβρίου 1992 για την ένδειξη της κατανάλωσης ενέργειας και λοιπών πόρων των οικιακών συσκευών με την επισήμανση και την παροχή ομοιόμορφων πληροφοριών σχετικά με τα προϊόντα και τον κανονισμό [17] (ΕΟΚ) αριθ. 880/92 του Συμβουλίου της 23ης Μαρτίου 1992 σχετικά με κοινοτικό σύστημα απονομής οικολογικού σήματος·

[17] ΕΕ L 99, 11.4.1992, σ.1.

(20) ότι πρέπει να θεσπιστούν διατάξεις που θα αποσκοπούν στην εξασφάλιση της συνέπειας και της συμπληρωματικότητας του κοινοτικού προγράμματος Energy Star με άλλα εθελοντικά συστήματα επισήμανσης της ενεργειακής απόδοσης στην Κοινότητα, έτσι ώστε να αποφεύγονται η σύγχυση των καταναλωτών και πιθανές διαταράξεις της αγοράς και να γίνει το πρόγραμμα Energy Star πιο ελκυστικό για τους πιθανούς υποψήφιους·

(21) ότι είναι αναγκαίο να εξασφαλίζεται η διαφάνεια κατά την εφαρμογή του συστήματος και η συνέπεια με αντίστοιχα διεθνή πρότυπα για τη διευκόλυνση της πρόσβασης και της συμμετοχής στο σύστημα κατασκευαστών και εξαγωγέων από χώρες εκτός Κοινότητας·

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχοι

1. Με τον παρόντα κανονισμό θεσπίζονται οι κανόνες για το εθελοντικό πρόγραμμα επισήμανσης (στη συνέχεια αναφερόμενο ως "πρόγραμμα "Energy Star"), όπως ορίζεται στη συμφωνία (στη συνέχεια αναφερόμενη ως "η συμφωνία") ανάμεσα στην Κοινότητα και τις Ηνωμένες Πολιτείες της Αμερικής για το συντονισμό των προγραμμάτων επισήμανσης της ενεργειακής απόδοσης.

2. Η συμφωνία αποσκοπεί στην προώθηση του διεθνούς εμπορίου εξοπλισμού πληροφοριών και επικοινωνιών, απλοποιώντας τις διαδικασίες για τη συμμετοχή των οικονομικών παραγόντων στο πρόγραμμα Energy Star. Το πρόγραμμα Energy Star αποσκοπεί στη μεγιστοποίηση της εξοικονόμησης ενέργειας και των οφελών για τον καταναλωτή και το περιβάλλον, με την ενθάρρυνση της παροχής και της ζήτησης εξοπλισμού ΤΠΕ που θα είναι ενεργειακά αποδοτικός.

3. Θα υπάρξει συντονισμός του προγράμματος Energy Star με άλλες κοινοτικές ρυθμίσεις επισήμανσης και πιστοποίησης της ποιότητας όπως και με άλλα συστήματα, ιδιαίτερα το κοινοτικό σύστημα απονομής οικολογικού σήματος που θεσπίστηκε με τον κανονισμό του Συμβουλίου (ΕΟΚ) αριθ. 880/92.

Άρθρο 2

Πεδίο εφαρμογής

1. Ο παρών κανονισμός ισχύει μόνο για ομάδες προϊόντων εξοπλισμού πληροφοριών και επικοινωνιών. Ως ομάδα προϊόντων ορίζονται τα αγαθά που εξυπηρετούν παρόμοιους σκοπούς και είναι ισοδύναμα από πλευράς χρήσης και καταναλωτικής αντίληψης.

2. Ο κατάλογος των ομάδων προϊόντων που καλύπτονται από τον παρόντα κανονισμό είναι αυτός που καθορίζεται κάθε φορά στο παράρτημα Γ της συμφωνίας.

Άρθρο 3

Ορισμοί

Για τους σκοπούς του παρόντος κανονισμού μεταφέρονται από τη συμφωνία οι ακόλουθοι ορισμοί:

(α) "Λογότυπο Energy Star" σημαίνει την ένδειξη ή σήμανση που περιγράφεται στο παράρτημα Α της συμφωνίας και αναπαράγεται στο παράρτημα Ι·

(β) "Συμμετέχοντες στο πρόγραμμα", όπως ορίζεται στο άρθρο 2 της συμφωνίας, σημαίνει κατασκευαστές, πωλητές, ή φορείς μεταπώλησης που πωλούν πιστοποιημένα ενεργειακώς αποδοτικά προϊόντα, τα οποία πληρούν τις σχετικές προδιαγραφές, και οι οποίοι έχουν επιλέξει τη συμμετοχή τους στο πρόγραμμα επισήμανσης Energy Star, καταχωριζόμενοι από την Ευρωπαϊκή Επιτροπή·

(γ) "Προδιαγραφές" είναι οι απαιτήσεις ενεργειακής απόδοσης και επίδοσης, περιλαμβανομένων των μεθόδων δοκιμών που χρησιμοποιούνται για τον καθορισμό της καταλληλότητας για το λογότυπο Energy Star των ενεργειακά αποδοτικών προϊόντων, όπως ορίζεται στο άρθρο 2 και στο παράρτημα Γ της συμφωνίας.

Άρθρο 4

Γενικές αρχές

1. Το λογότυπο Energy Star μπορεί να χρησιμοποιηθεί από τους συμμετέχοντες στο πρόγραμμα για τα προϊόντα που κατασκευάζουν ή διακινούν στην κοινοτική αγορά.

2. Τα προϊόντα που πληρούν τις προδιαγραφές και για τα οποία έχει χορηγηθεί το λογότυπο Energy Star από την "Υπηρεσία Προστασίας του Περιβάλλοντος των ΗΠΑ" (EPA των ΗΠΑ) θεωρείται ότι ανταποκρίνονται στον παρόντα κανονισμό, εκτός και αν αποδεικνύεται το αντίθετο.

3. Όταν ικανοποιούνται οι διατάξεις του παρόντος κανονισμού, τα κράτη μέλη δεν μπορούν να απαγορεύσουν ή να περιορίσουν τη διακίνηση στην αγορά εξοπλισμού τεχνολογίας πληροφοριών και επικοινωνιών, επειδή φέρει το λογότυπο Energy Star· αυτό όμως δεν εμποδίζει την απαγόρευση ή τον περιορισμό διακίνησης εξοπλισμού που δεν ικανοποιεί άλλες προδιαγραφές της κοινοτικής νομοθεσίας.

4. Με επιφύλαξη των κοινοτικών κανόνων όσον αφορά την αξιολόγηση και τη σήμανση της συμμόρφωσης και/ή των διεθνών συμφωνιών που συνάπτει η Ευρωπαϊκή Κοινότητα με τρίτες χώρες σχετικά με την πρόσβαση στην κοινοτική αγορά, τα προϊόντα που καλύπτονται από τον παρόντα κανονισμό και διακινούνται στην κοινοτική αγορά μπορούν να δοκιμάζονται προκειμένου να πιστοποιηθεί η συμμόρφωσή τους με τις προδιαγραφές του παρόντος κανονισμού.

Άρθρο 5

Καταχώριση των συμμετεχόντων στο πρόγραμμα

1. Υποψηφιότητες συμμετοχής στο πρόγραμμα μπορούν να υποβληθούν από κατασκευαστές, εισαγωγείς και εμπόρους λιανικής πώλησης είτε στους εθνικούς φορείς, όπως αναφέρεται στο άρθρο 9, είτε στην Ευρωπαϊκή Επιτροπή. Οι εθνικοί φορείς αποστέλλουν τις αιτήσεις στην Ευρωπαϊκή Επιτροπή.

2. Η απόφαση για την έγκριση υποψηφιότητας συμμετοχής στο πρόγραμμα λαμβάνεται από την Ευρωπαϊκή Επιτροπή, αφού διαπιστωθεί ότι ο υποψήφιος αποδέχεται τις κατευθυντήριες γραμμές για τη χρήση του λογότυπου, οι οποίες περιέχονται στο παράρτημα Β της συμφωνίας.

Άρθρο 6

Προβολή του λογότυπου Energy Star

1. Τα κράτη μέλη και η Ευρωπαϊκή Επιτροπή, σε συνεργασία με τα μέλη του EUESB, όπως ορίζεται στο άρθρο 8, προβάλλουν τη χρήση του λογότυπου Energy Star με ενέργειες ευαισθητοποίησης και εκστρατείες ενημέρωσης των καταναλωτών, των κατασκευαστών, των εμπόρων λιανικής πώλησης και της κοινής γνώμης, υποστηρίζοντας έτσι το πρόγραμμα Energy Star.

2. Προκειμένου να ενθαρρυνθεί η αγορά προϊόντων με το λογότυπο Energy Star, η Ευρωπαϊκή Επιτροπή και άλλα όργανα της Ευρωπαϊκής Κοινότητας, όπως και οι δημόσιες αρχές σε εθνικό επίπεδο, με κάθε επιφύλαξη του κοινοτικού δικαίου, κάνουν χρήση των προδιαγραφών του προγράμματος Energy Star κατά τη θέσπιση των προδιαγραφών που πρέπει να πληροί ο εξοπλισμός ΤΠΕ.

Άρθρο 7

Άλλα εθελοντικά συστήματα ενεργειακής επισήμανσης

1. Υφιστάμενα καθώς επίσης και νέα εθελοντικά συστήματα ενεργειακής επισήμανσης στα κράτη μέλη μπορούν να συνυπάρχουν με το πρόγραμμα Energy Star, στο βαθμό που είναι αναγνωρισμένα ή εγκεκριμένα από τις αρχές του εν λόγω κράτους μέλους και εξυπηρετούν συγκεκριμένους εθνικούς ή περιφερειακούς στόχους ή εισαγάγουν πιο αυστηρές προδιαγραφές από αυτές που θέτει το πρόγραμμα Energy Star.

2. Η Ευρωπαϊκή Επιτροπή και τα κράτη μέλη αναλαμβάνουν ενέργειες για την εξασφάλιση του απαραίτητου συντονισμού του προγράμματος Energy Star και των εθνικών συστημάτων στα κράτη μέλη, κυρίως όσον αφορά την επιλογή των ομάδων προϊόντων και την ανάπτυξη και αναθεώρηση των προδιαγραφών.

Άρθρο 8

Γραφείο της Ευρωπαϊκής Ένωσης για το Energy Star

1. Η Ευρωπαϊκή Επιτροπή θεσπίζει Γραφείο της Ευρωπαϊκής Ένωσης για το Energy Star, το οποίο θα απαρτίζεται από εκπροσώπους των εθνικών φορέων που αναφέρονται στο άρθρο 9 καθώς και ενδιαφερόμενων πλευρών, στη συνέχεια αναφερόμενο ως "EUESB". Το EUESB συμβάλλει στην αναθεώρηση των προδιαγραφών καθώς και στην κάλυψη των ομάδων προϊόντων. Το EUESB γνωμοδοτεί επίσης προς την Ευρωπαϊκή Επιτροπή για κοινές εκστρατείες ενημέρωσης και εκπαίδευσης και, όπου κρίνεται απαραίτητο, αναλαμβάνει το συντονισμό τους.

2. Η Ευρωπαϊκή Επιτροπή εξασφαλίζει ότι το EUESB τηρεί, στο μέγιστο δυνατό βαθμό στα πλαίσια της λειτουργίας του και για κάθε ομάδα προϊόντων, την ισόρροπη εκπροσώπηση όλων των ενδιαφερόμενων πλευρών που έχουν σχέση με την εν λόγω ομάδα προϊόντων, όπως η βιομηχανία, οι έμποροι λιανικής πώλησης, οι εισαγωγείς, οι ομάδες προστασίας του περιβάλλοντος και οι οργανώσεις των καταναλωτών.

3. Ο κανονισμός του EUESB καταρτίζεται από την Ευρωπαϊκή Επιτροπή.

Άρθρο 9

Εθνικοί φορείς

Κάθε κράτος μέλος ορίζει το φορέα ή τους φορείς (στη συνέχεια: "εθνικός φορέας" ή "εθνικοί φορείς") που είναι αρμόδιοι για τη διεξαγωγή των εργασιών που προβλέπονται από τον παρόντα κανονισμό. Σε περίπτωση ορισμού περισσότερων του ενός εθνικών φορέων, το κράτος μέλος καθορίζει τις αντίστοιχες εξουσίες κάθε φορέα και τους όρους συντονισμού που ισχύουν γι' αυτούς.

Άρθρο 10

Σχέδιο εργασίας

Σύμφωνα με τους στόχους που παρατίθενται στο άρθρο 1, η Ευρωπαϊκή Επιτροπή καταρτίζει σχέδιο εργασίας και το υποβάλει στο Συμβούλιο και το Ευρωπαϊκό Κοινοβούλιο εντός έξι μηνών από την ημερομηνία έναρξης ισχύος του παρόντος κανονισμού, ύστερα από διαβούλευση με το EUESB. Το σχέδιο εργασίας περιλαμβάνει τη στρατηγική για την ανάπτυξη του προγράμματος Energy Star, η οποία θα πρέπει να καταρτίζεται για τα επόμενα τρία έτη:

- στόχοι όσον αφορά τη βελτίωση της ενεργειακής απόδοσης, επιδιώκοντας ένα υψηλό επίπεδο προστασίας του καταναλωτή και του περιβάλλοντος, και τη διείσδυση στην αγορά, τους οποίους πρέπει να επιδιώξει το πρόγραμμα Energy Star σε κοινοτικό επίπεδο·

- μη εξαντλητικός κατάλογος ομάδων προϊόντων που πρέπει να θεωρηθούν ως προτεραιότητες για συμπερίληψη στο πρόγραμμα Energy Star·

- σχέδια για εκστρατείες εκπαίδευσης και προβολής καθώς και για άλλες αναγκαίες ενέργειες που θα συγχρηματοδοτηθούν, κυρίως, μέσω του προγράμματος SAVE·

- σχέδια συντονισμού και συνεργασίας του προγράμματος Energy Star με άλλα εθελοντικά συστήματα ενεργειακής επισήμανσης των κρατών μελών.

Το σχέδιο εργασίας αναθεωρείται σε περιοδική βάση.

Άρθρο 11

Διαδικασίες για την αναθεώρηση της συμφωνίας

Με σκοπό την αναθεώρηση των προδιαγραφών και των ομάδων προϊόντων που καλύπτονται από τη συμφωνία και πριν από την υποβολή σχεδίου πρότασης ή την απάντηση στην EPA των ΗΠΑ, σύμφωνα με τις διαδικασίες που προβλέπονται από τη συμφωνία, πρέπει να γίνουν τα ακόλουθα:

1. Η Ευρωπαϊκή Επιτροπή μπορεί να αρχίσει τη διαδικασία με δική της πρωτοβουλία ή ύστερα από αίτηση του EUESB. Εάν χρειαστεί, η Ευρωπαϊκή Επιτροπή ζητεί με επίσημη αίτηση από το EUESB να υποβάλλει προτάσεις για την αναθεώρηση των προδιαγραφών καθώς επίσης και των ομάδων προϊόντων που καλύπτονται από το πρόγραμμα Energy Star. Στα πλαίσια της αίτησης ορίζεται και η προθεσμία για την ολοκλήρωση της εργασίας αυτής. Η Ευρωπαϊκή Επιτροπή, κατά τη σύνταξη της αίτησης, συνεκτιμά το σχέδιο εργασίας που προβλέπεται από το άρθρο 10.

2. Η Ευρωπαϊκή Επιτροπή υποβάλει παρόμοια αίτηση στο EUESB, όποτε της υποβληθεί πρόταση αναθεώρησης από την EPA των ΗΠΑ.

3. Βάσει της αίτησης, το EUESB καταρτίζει σχέδιο πρότασης για την αναθεώρηση των προδιαγραφών και των ομάδων προϊόντων που καλύπτονται από το πρόγραμμα Energy Star, συνεκτιμώντας τα αποτελέσματα μελετών εφαρμοσιμότητας και της αγοράς καθώς και τη διαθέσιμη τεχνολογία μείωσης της κατανάλωσης ενέργειας, όπως προβλέπεται στο άρθρο Χ της συμφωνίας.

4. Η Ευρωπαϊκή Επιτροπή, στις διαπραγματεύσεις της με την EPA των ΗΠΑ, συνεκτιμά την πρόταση του EUESB για αναθεώρηση των προδιαγραφών και των καλυπτόμενων προϊόντων.

5. Από τη στιγμή που ολοκληρωθούν οι διαπραγματεύσεις, σύμφωνα με τις διαδικασίες που προβλέπει η απόφαση του Συμβουλίου [18], η Ευρωπαϊκή Επιτροπή δημοσιεύει στην Επίσημη Εφημερίδα το νέο σύνολο προδιαγραφών και τις ομάδες προϊόντων που καλύπτονται από το πρόγραμμα Energy Star.

[18] ΕΕ L ...

Άρθρο 12

Παρακολούθηση της αγοράς και έλεγχος καταχρήσεων

1. Το λογότυπο Energy Star χρησιμοποιείται μόνο σε προϊόντα που καλύπτονται από τη συμφωνία και σύμφωνα με τις κατευθυντήριες γραμμές χρήσης του λογότυπου που περιέχονται στο παράρτημα Β της συμφωνίας.

2. Τα κράτη μέλη θεσπίζουν τον κατάλληλο μηχανισμό παρακολούθησης για να εξασφαλίσουν τη συμμόρφωση με τις διατάξεις του παρόντος κανονισμού.

3. Απαγορεύεται δια του παρόντος κάθε λανθασμένη ή παραπλανητική διαφήμιση ή η χρήση κάθε σήματος ή λογότυπου που οδηγεί σε σύγχυση με το λογότυπο Energy Star που εισάγεται με τον παρόντα κανονισμό.

4. Σε περίπτωση μη συμμόρφωσης με τις διατάξεις του παρόντος κανονισμού, τα κράτη μέλη επιβάλλουν αποτελεσματικές, αναλογικές και αποτρεπτικές κυρώσεις και τις κοινοποιούν στην Ευρωπαϊκή Επιτροπή.

Άρθρο 13

Ενημέρωση

Κάθε κράτος μέλος εξασφαλίζει, με κατάλληλα μέσα, την ενημέρωση των καταναλωτών και των επιχειρήσεων για τα ακόλουθα:

(α) τους στόχους του προγράμματος Energy Star·

(β) τις ομάδες προϊόντων που καλύπτονται·

(γ) τις προδιαγραφές για κάθε ομάδα προϊόντων·

(δ) τις διαδικασίες καταχώρισης που πρέπει να ακολουθηθούν για τη συμμετοχή στο πρόγραμμα Energy Star·

(ε) τον εθνικό φορέα ή φορείς στο αντίστοιχο κράτος μέλος.

Τα κράτη μέλη μεριμνούν για την εισαγωγή του ακόλουθου επεξηγηματικού κειμένου στο λογότυπο: "Απονέμεται σε προϊόντα που πληρούν τις προδιαγραφές ενεργειακής απόδοσης του συστήματος Energy Star".

Άρθρο 14

Εφαρμογή

Τα κράτη μέλη ενημερώνουν την Ευρωπαϊκή Επιτροπή, εντός έξι μηνών από την ημερομηνία έναρξης ισχύος του παρόντος κανονισμού, σχετικά με τα μέτρα που λαμβάνουν για τη συμμόρφωσή τους με τον παρόντα κανονισμό.

Άρθρο 15

Αναθεώρηση

1. Εντός πέντε ετών από την ημερομηνία έναρξης ισχύος του παρόντος κανονισμού και πριν από κάθε ανανέωση της συμφωνίας, η Ευρωπαϊκή Επιτροπή αναθεωρεί το πρόγραμμα Energy Star υπό το πρίσμα της εμπειρίας που αποκτήθηκε κατά την εφαρμογή του.

2. Εφόσον κριθεί απαραίτητο, η Ευρωπαϊκή Επιτροπή προτείνει τροποποιήσεις του παρόντος κανονισμού, κυρίως στην περίπτωση λήξης της συμφωνίας.

Άρθρο 16

Τελικές διατάξεις

Ο παρών κανονισμός αρχίζει να ισχύει την τριακοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ 1

λογοτυπο εnergy star

>ΑΝΑΦΟΡΑ ΣΕ ΓΡΑΦΗΚΟ>

Μαυρόασπρη έκδοση

>ΑΝΑΦΟΡΑ ΣΕ ΓΡΑΦΗΚΟ>

Έγχρωμη έκδοση

ΕΝΤΥΠΟ ΑΞΙΟΛΟΓΗΣΗΣ ΤΟΥ ΑΝΤΙΚΤΥΠΟΥ Ο ΑΝΤΙΚΤΥΠΟΣ ΤΗΣ ΠΡΟΤΑΣΗΣ ΓΙΑ ΤΙΣ ΕΠΙΧΕΙΡΗΣΕΙΣ ΚΑΙ ΙΔΙΑΙΤΕΡΑ ΣΕ ΣΧΕΣΗ ΜΕ ΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ)

ΤΙΤΛΟΣ ΤΗΣ ΠΡΟΤΑΣΗΣ: ΠΡΟΤΑΣΗ ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΠΕΡΙ ΚΟΙΝΟΤΙΚΟΥ ΠΡΟΓΡΑΜΜΑΤΟΣ ΓΙΑ ΤΗΝ ΕΠΙΣΗΜΑΝΣΗ ΤΗΣ ΕΝΕΡΓΕΙΑΚΗΣ ΑΠΟΔΟΣΗΣ ΤΟΥ ΕΞΟΠΛΙΣΜΟΥ ΓΡΑΦΕΙΩΝ ΚΑΙ ΤΕΧΝΟΛΟΓΙΑΣ ΕΠΙΚΟΙΝΩΝΙΩΝ

ΑΡΙΘΜΟΣ ΑΝΑΦΟΡΑΣ ΤΟΥ ΕΓΓΡΑΦΟΥ: 99013

Η ΠΡΟΤΑΣΗ

1. Λαμβάνοντας υπόψη την αρχή της επικουρικότητας, γιατί χρειάζεται κοινοτική νομοθεσία στον τομέα αυτόν και ποιοι είναι οι κύριοι στόχοι της·

Πρόκειται για πρόταση κοινοτικού κανονισμού, ο οποίος είναι αναγκαίος για την υλοποίηση του σχεδίου συμφωνίας σχετικά με το συντονισμό των προγραμμάτων για την επισήμανση του αποδοτικού σε ενέργεια Εξοπλισμού Γραφείων και Τεχνολογίας Επικοινωνιών (ΕΓΤΕ), μεταξύ της Ευρωπαϊκής Κοινότητας και των ΗΠΑ.

Η κατανάλωση μεγάλης ποσότητας ηλεκτρικής ενέργειας οφείλεται στον ΕΓΤΕ (προσωπικοί ηλεκτρονικοί υπολογιστές, οθόνες, συσκευές τηλεομοιοτυπίας, συσκευές σάρωσης, φωτοτυπικά μηχανήματα και εκτυπωτές) στον τριτογενή τομέα. Η σημερινή κατανάλωση ηλεκτρισμού του ΕΓΤΕ ανέρχεται σε 50 TWh περίπου ετησίως. Η πρόταση για ένα συντονισμένο πρόγραμμα επισήμανσης (το πρόγραμμα Energy Star) αναμένεται να επιφέρει εξοικονόμηση ηλεκτρικής ενέργειας περίπου 10 TWh (και εκπομπών 5 εκατ. τόνων CO2) ετησίως κατά το έτος 2015 με οικονομικά πολύ αποδοτικό τρόπο.

Εμπειρογνώμονες από τα κράτη μέλη και ανεξάρτητοι εμπειρογνώμονες υπέδειξαν ότι το πιο αποτελεσματικό και οικονομικά αποδοτικό μέτρο για τη μείωση της κατανάλωσης ενέργειας του ΕΓΤΕ είναι η εισαγωγή ενός προγράμματος προαιρετικής επισήμανσης, με τη χρήση λογότυπου για τον εντοπισμό του πιο αποδοτικού ΕΓΤΕ στην αγορά. Επιπλέον οι προαναφερόμενοι εμπειρογνώμονες κατέληξαν και σε ορισμένα άλλα σημαντικά πορίσματα: ο ΕΓΤΕ αποτελεί έναν τομέα τα προϊόντα του οποίου υπόκεινται σε ραγδαίες αλλαγές και του οποίου η τεχνική εξέλιξη πραγματοποιείται με γρήγορο ρυθμό. Συνεπώς η επιλογή που συνιστάται για την προσαρμογή στην τεχνολογική εξέλιξη είναι ένα προαιρετικό πρόγραμμα επισήμανσης με βάση την αυτοαξιολόγηση. Επιπλέον το εμπόριο με τον ΕΓΤΕ πραγματοποιείται σε παγκόσμιο επίπεδο (π.χ. η βιομηχανία παράγει οθόνες σε μια χώρα και τις εμπορεύεται σε όλον τον κόσμο), συνεπώς είναι ουσιαστικό για τους κατασκευαστές να εναρμονιστούν οι απαιτήσεις ενεργειακής απόδοσης, να δοκιμαστούν οι μέθοδοι και τα σήματα για να αποφευχθεί η ανάγκη συμμόρφωσης με πολλά αντικρουόμενα τεχνικά κριτήρια. Ο ενεργειακά αποδοτικός ΕΓΤΕ έχει την ικανότητα να μειώνει την κατανάλωση ενέργειας σε φάση αναμονής, έτσι ώστε απαιτείται η εμπλοκή των χρηστών ή των διευθυντών των εταιρειών στον τομέα της Τεχνολογίας της Πληροφορίας για την ενεργοποίηση αυτών των μηχανισμών· συνεπώς υπάρχει ανάγκη να συνοδεύεται κάθε σήμα από ισχυρά μέτρα ενημέρωσης για να εκπαιδευτούν οι χρήστες στην ενεργοποίηση των μηχανισμών εξοικονόμησης ενέργειας. Στις Ηνωμένες Πολιτείες της Αμερικής, η επιχείρηση US EPA εισήγαγε το 1993 ένα προαιρετικό πρόγραμμα επισήμανσης για τον εξοπλισμό γραφείου, το πρόγραμμα Energy Star. Αυτό το πρόγραμμα σημείωσε μεγάλη επιτυχία από την έναρξή του, είχε ως αποτέλεσμα τη μεγάλη συμμετοχή των κατασκευαστών και οδήγησε τη συντριπτική πλειονότητα των κατασκευαστών στην εισαγωγή μηχανισμών εξοικονόμησης ενέργειας και στην ευαισθητοποίηση των καταναλωτών όσον αφορά τις απώλειες ενέργειας σε φάση αναμονής του εξοπλισμού γραφείου. Η Επιτροπή πρότεινε συνεπώς να εισαχθεί το πρόγραμμα Energy Star στην Κοινότητα και ζήτησε εντολή διαπραγματεύσεων από το Συμβούλιο το 1996. Η Επιτροπή διαπραγματεύτηκε συμφωνία με τις ΗΠΑ σχετικά με το συντονισμό του προγράμματος επισήμανσης, με βάση το λογότυπο του προγράμματος Energy Star και τον Ιούλιο 1999 υπέβαλε στο Συμβούλιο πρόταση απόφασης για τη σύναψη συμφωνίας.

Σύμφωνα με την αρχή της επικουρικότητας, η προτεινόμενη δράση θα μπορούσε να επιτύχει τα μεγαλύτερα δυνατά αποτελέσματα από άποψη αντίκτυπου για το περιβάλλον, εάν πραγματοποιούνταν τουλάχιστον σε κοινοτικό επίπεδο. Επιπλέον θα μπορούσαν να αποφευχθούν ενδεχόμενοι φραγμοί για το εμπόριο, οι οποίοι πιθανόν να προκύψουν από την εισαγωγή εθνικών σημάτων. Εξάλλου ανταποκρίνεται στις απαιτήσεις του άρθρου 5 της συνθήκης, στο οποίο αναφέρεται ότι η δράση της Κοινότητας δεν υπερβαίνει τα αναγκαία όρια, εφόσον πρόκειται για πρόταση προαιρετικού συστήματος το οποίο, όπως πρότειναν οι κατασκευαστές, συντονίζεται με άλλη πρωτοβουλία σε τρίτες χώρες, δηλαδή στις ΗΠΑ.

Ο ΑΝΤΙΚΤΥΠΟΣ ΣΤΙΣ ΕΠΙΧΕΙΡΗΣΕΙΣ

2. Ποιος θίγεται από την πρόταση;

- ποιοι επιχειρησιακοί τομείς

Οι κατασκευαστές προσωπικών Η/Υ, συσκευών με οθόνη, εκτυπωτών, συσκευών τηλεομοιοτυπίας, τερματικών σταθμών πολυμέσων, συσκευών σάρωσης, και φωτοτυπικών μηχανημάτων· επίσης οι κατασκευαστές εξαρτημάτων της τεχνολογίας της πληροφορίας όπως είναι οι μικροϋπολογιστές, οι συσκευές τροφοδότησης ενέργειας, κλπ., και το λογισμικό.

- ποιο είναι το μέγεθος των επιχειρήσεων (ποιο είναι το ποσοστό των μικρομεσαίων επιχειρήσεων)

Στην αγορά του ΕΓΤΕ που καλύπτεται από το προτεινόμενο πρόγραμμα κυριαρχούν οι μεγάλες πολυεθνικές εταιρείες. Αυτές οι μεγάλες πολυεθνικές εταιρείες έχουν την τάση να κατασκευάζουν τα προϊόντα τους σε διάφορες χώρες ανά την υφήλιο, μεταξύ άλλων και σε ορισμένα κράτη μέλη. Κυρίως για τους προσωπικούς υπολογιστές, υπάρχουν ορισμένες μικρομεσαίες επιχειρήσεις· οι πολύ μικρές πωλούν τα προϊόντα τους μόνον στις τοπικές τους αγορές ή για πολύ συγκεκριμένες εργασίες. Είναι σημαντικό να γίνεται διάκριση μεταξύ των μικρομεσαίων επιχειρήσεων που έχουν την τάση να αναπτύσσουν προϊόντα με δικό τους σχεδιασμό, και των μικρών επιχειρήσεων των οποίων η κυριότερη δραστηριότητα συνίσταται στη συναρμολόγηση εξαρτημάτων που σχεδιάστηκαν και κατασκευάστηκαν αλλού. Το προτεινόμενο πρόγραμμα επισήμανσης απευθύνεται κυρίως στις μεσαίες και μεγάλες επιχειρήσεις, μολονότι και οι επιχειρήσεις μικρού μεγέθους δεν θα έχουν πρόβλημα να συμμετάσχουν, αν το επιθυμούν. Για τα άλλα προϊόντα που καλύπτονται από την πρόταση υπάρχουν κυρίως μεσαίου μεγέθους κατασκευαστές, με ορισμένες εξαιρέσεις για τους εκτυπωτές.

- Υπάρχουν ιδιαίτερες γεωγραφικές περιοχές της Κοινότητας στις οποίες υπάρχουν αυτές οι επιχειρήσεις

Οι παραγωγείς των προσωπικών υπολογιστών είναι εγκατεστημένοι σχεδόν σε όλα τα κράτη μέλη (μολονότι υπάρχουν λιγότεροι στην Πορτογαλία και στην Ελλάδα)· οι μεγάλες πολυεθνικές επιχειρήσεις μετατόπισαν τις παραγωγικές τους εγκαταστάσεις σε χώρες με χαμηλό κόστος εργασίας, ενώ πολύ μικρές επιχειρήσεις κατανέμονται ομοιόμορφα στην επικράτεια της Κοινότητας δεδομένου ότι έχουν την τάση να εξυπηρετούν την τοπική αγορά· οθόνες, φωτοτυπικά μηχανήματα και εκτυπωτές παράγονται συνήθως εκτός της Κοινότητας.

3. Τι πρέπει να κάνουν οι επιχειρήσεις για να συμμορφωθούν με την παρούσα πρόταση;

Το προτεινόμενο πρόγραμμα συντονισμού της επισήμανσης αποσκοπεί στη μείωση των απωλειών ενέργειας του εξοπλισμού γραφείων όταν δεν χρησιμοποιούνται, αλλά είναι σε λειτουργία. Ο ΕΓΤΕ που έχει χαμηλή κατανάλωση ενέργειας σε φάση αναμονής και ανταποκρίνεται στις συγκεκριμένες προδιαγραφές του προγράμματος, θα σηματοδοτείται: έτσι ώστε να αυξηθεί η ευαισθητοποίηση των καταναλωτών και να δημιουργηθεί μια αγορά για αυτά τα προϊόντα. Στις ΗΠΑ το σήμα Energy Star είχε εισαχθεί από τον Οργανισμό Προστασίας του Περιβάλλοντος. Επειδή υποστηρίχθηκε από την κυβέρνηση των ΗΠΑ και τις μεγάλες επιχειρήσεις των ΗΠΑ, έγινε de facto το "παγκόσμιο" σήμα. Επειδή ορισμένα κράτη μέλη εξέφρασαν την επιθυμία τους να εισαγάγουν σήματα εξοικονόμησης ενέργειας για τον εξοπλισμό αυτού του είδους, η Επιτροπή, όταν συζήτησε με τους κατασκευαστές σχετικά με ενδεχόμενα μέτρα για τη μείωση της κατανάλωσης ενέργειας, προειδοποιήθηκε σχετικά με τις δυσκολίες που ενδεχομένως θα αντιμετωπίσουν οι κατασκευαστές με τα διάφορα σήματα, πρότυπα και μεθόδους μέτρησης· οι κατασκευαστές ζήτησαν να εναρμονιστούν, όπου είναι δυνατόν, τα παγκόσμια πρότυπα και σήματα. Συνεπώς η πρόταση αποσκοπεί στο συντονισμό των προγραμμάτων ενεργειακής επισήμανσης στις δύο μεγαλύτερες αγορές: της Ευρωπαϊκής Κοινότητας και των Ηνωμένων Πολιτειών της Αμερικής.

Υπάρχουν διάφορες τεχνικές λύσεις (τόσο με βάση το υλικό όσο και το λογισμικό) για την μείωση της ενέργειας του εξοπλισμού όταν δεν χρησιμοποιείται· για τους προσωπικούς υπολογιστές αυτή η λύση είχε εισαχθεί πρώτα στα μοντέλα των φορητών υπολογιστών που λειτουργούν με μπαταρίες. Σήμερα διάφορα μοντέλα προσωπικών υπολογιστών, εκτυπωτών, συσκευών οθόνης, συσκευών τηλεομοιοτυπίας και φωτοτυπικών μηχανημάτων διατίθενται με μηχανισμούς εξοικονόμησης ενέργειας στη φάση αναμονής χωρίς επιπλέον κόστος. Τα εξαρτήματα διατίθενται από διάφορες πηγές και συχνά διατίθενται ήδη στους μικροϋπολογιστές: στις περισσότερες περιπτώσεις οι κατασκευαστές πρέπει μόνον να θέσουν σε λειτουργία αυτούς τους μηχανισμούς ή να πουν στους πελάτες του πως να το κάνουν (π.χ. στο εγχειρίδιο του χρήστη).

Όταν οι κατασκευαστές πληρούν τα κριτήρια για ένα από τα προϊόντα τους μπορούν να συμμετάσχουν στο προαιρετικό πρόγραμμα και να χρησιμοποιήσουν το σήμα για το προϊόν αυτό, εάν το επιθυμούν.

4. Ποιες οικονομικές συνέπειες αναμένεται να έχει η πρόταση;

- στην απασχόληση

Επειδή δεν συνεπάγεται σημαντική αύξηση του κόστους παραγωγής για τον εξοπλισμό που θα ικανοποιεί τα κριτήρια για το σήμα, δεν αναμένεται να επηρεαστούν καθόλου οι πωλήσεις, αντιθέτως οι κατασκευαστές που χρησιμοποιούν το σήμα θα μπορούσαν να προσθέσουν ένα ακόμη επιχείρημα για την πώληση των προϊόντων τους. Συνεπώς δεν θα υπάρχουν αρνητικές επιπτώσεις για την απασχόληση.

- στις επενδύσεις και στη δημιουργία νέων επιχειρήσεων

Η συμμετοχή των επιχειρήσεων στο προαιρετικό πρόγραμμα επισήμανσης δεν απαιτεί πρόσθετες επενδύσεις ούτε τη δημιουργία νέων επιχειρήσεων.

- στην ανταγωνιστικότητα των επιχειρήσεων

Με τη συμμετοχή τους στο πρόγραμμα επισήμανσης, οι κατασκευαστές θα μπορούσαν να προσθέσουν ένα επιπλέον επιχείρημα για την πώληση των προϊόντων τους. Υπάρχουν ήδη ορισμένα κράτη μέλη και μεγάλες επιχειρήσεις, όπως είναι τράπεζες, ασφαλιστικές εταιρείες κλπ., οι οποίες απαιτούν εξοπλισμό με σήμα ενεργειακής απόδοσης για τη σύναψη συμβάσεων έργου· συνεπώς με την εισαγωγή του προγράμματος σε ευρωπαϊκές εταιρείες θα μπορούσε να αυξηθεί η ανταγωνιστικότητά τους. Επιπλέον τα συμφέροντα των ευρωπαϊκών εταιρειών μπορούν να ληφθούν καλύτερα υπόψη, εφόσον η Κοινότητα θα συμμετάσχει επίσημα στη διαχείριση του προγράμματος Energy Star.

5. Περιέχει το πρόγραμμα μέτρα στα οποία λαμβάνεται υπόψη η ειδική κατάσταση των μικρομεσαίων επιχειρήσεων (μειωμένες ή διαφορετικές απαιτήσεις κλπ.);

Με τη συμμετοχή στο συντονισμό των προγραμμάτων επισήμανσης, η Κοινότητα θα μπορούσε να εξασφαλίσει ώστε το πρόγραμμα επισήμανσης Energy Star να μην δημιουργεί μειονεκτήματα για τους μικρομεσαίους Ευρωπαίους κατασκευαστές.

ΔΙΑΒΟΥΛΕΥΣΕΙΣ

6. Αναφέρατε τους οργανισμούς τους οποίους συμβουλευτήκατε σχετικά με την πρόταση και περιγράψτε τις κύριες απόψεις τους.

Διοργανώθηκαν ορισμένες συνεδριάσεις με εμπειρογνώμονες από τους εθνικούς οργανισμούς ενέργειας, εκπροσώπους των κρατών μελών και κατασκευαστές. Πραγματοποιήθηκε συνεκτική μελέτη από μια ομάδα μελέτης υπό την ηγεσία του πανεπιστημίου του Μπορντό, η οποία συζητήθηκε με όλα τα ενδιαφερόμενα μέρη. Κατά τη διάρκεια της μελέτης πραγματοποιήθηκαν διαβουλεύσεις με τους Ευρωπαίους κατασκευαστές υπολογιστών, οι οποίοι έδειξαν ενδιαφέρον να συμμετάσχουν σε ένα προαιρετικό σήμα ενεργειακής απόδοσης και η μοναδική τους σύσταση ήταν να εξεταστεί η δυνατότητα ενός παγκόσμιου προγράμματος επισήμανσης, εάν είναι δυνατόν, επειδή τα προϊόντα τους παράγονται σε διεθνή αγορά· δεν συμφώνησαν με τη δημιουργία νέου ευρωπαϊκού σήματος και προειδοποίησαν την Επιτροπή σχετικά με τις αρνητικές επιπτώσεις της αναπαραγωγής εθνικών σημάτων. Εκτός από τις διαβουλεύσεις με επιμέρους κατασκευαστές πραγματοποιήθηκαν διαβουλεύσεις με την Eurobit (την Ευρωπαϊκή Ένωση Κατασκευαστών Μηχανημάτων για τις Επιχειρήσεις και τη Βιομηχανία της Τεχνολογίας της Πληροφορίας) και με την EPMI (European Printers Manufacturers Association-Ευρωπαϊκή Ένωση Κατασκευαστών Εκτυπωτών). Αμφότερες εξέφρασαν πολύ ευνοϊκή γνώμη για την πρωτοβουλία της Επιτροπής.

ΣΗΜΕΙΟ ΕΠΑΦΗΣ

Για να λάβετε αντίγραφο της προαναφερόμενης μελέτης και για τυχόν ερωτήσεις, σχόλια και πληροφορίες παρακαλείσθε να απευθυνθείτε στον κ.:

Paolo BERTOLDI

European Commission, DG ENER/C1

Rue de la Loi, 200

B-1049 Brussels

Τηλ.: +32-2-2952204

Φαξ: +32-2-2964254

E-mail: Paolo.Bertoldi@cec.eu.int